**Správa o plnení záväzkov vyplývajúcich z Memoranda o úprave pomerov v zdravotníctve**

Dňa 3. decembra 2011 bolo podpísané Memorandum o úprave pomerov v zdravotníctve medzi vládou Slovenskej republiky a Lekárskym odborovým združením. Udalosti spôsobenými hromadným podávaním výpovedí lekárov a uplynutím výpovedných lehôt podľa Zákonníka práce hrozilo, že nebude zabezpečený výkon zdravotnej starostlivosti tak, aby bolo naplnené ústavné právo občanov na zdravotnú starostlivosť a bezprostredne hrozilo, že dôjde k ohrozeniu života a zdravia osôb na území Slovenskej republiky. Táto situácia vyústila až do vyhlásenia núdzového stavu u vybraných poskytovateľov ústavnej zdravotnej starostlivosti a na vybranom území Slovenskej republiky.

Do Memoranda boli zapracované štyri hlavné požiadavky Lekárskeho odborového združenia, ktorými boli:

* zabezpečenie dodržiavania Zákonníka práce a Výnosu Ministerstva zdravotníctva Slovenskej republiky týkajúceho sa minimálneho materiálneho a personálneho zabezpečenia bez rozdielu vo všetkých zdravotníckych zariadeniach na Slovensku
* zmena systému financovania zdravotníckych zariadení tak, aby platby zdravotných poisťovní odzrkadľovali reálne náklady na zdravotnú starostlivosť vrátane zohľadnenia ceny práce zdravotníckych pracovníkov
* zastavenie transformácie nemocníc na akciové spoločnosti
* legislatívna garancia postupného navýšenia základných platov lekárov.

Splnenie požiadaviek Lekárskeho odborového združenia si vyžiadal záväzok vlády Slovenskej republiky, aby zabezpečila prípadné skrátené legislatívne konanie tak, aby návrh novely zákona obsahujúceho riešenie požiadaviek Lekárskeho odborového združenia mohol nadobudnúť účinnosť 1. januára 2012. V zmysle záväzkov z Memoranda sa minister zdravotníctva Slovenskej republiky obrátil na poslancov Národnej rady Slovenskej republiky s požiadavkou na stotožnenie sa s návrhmi na splnenie všetkých záväzkov Memoranda.

Výbor Národnej rady Slovenskej republiky pre zdravotníctvo predložil na rokovanie Národnej rady Slovenskej republiky dňa 8. decembra 2011 návrh zákona, ktorým sa dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov. K tomuto návrhu zákona vláda Slovenskej republiky dňa 12. decembra 2011 schválila vládny návrh na skrátené legislatívne konanie. V návrhu zákona predloženého výborom Národnej rady Slovenskej republiky pre zdravotníctvo sa poslanci stotožnili s úpravou miezd lekárov pracujúcich v zariadeniach ústavnej zdravotnej starostlivosti v roku 2012 a nadväzujúcou úpravou Zákonníka práce a zákona o inšpekcii práce. Predmetom tohto návrhu zákona nebolo zrušenie transformácie prostredníctvom vypustenia príslušných ustanovení zákona č. 578/2004 Z. z.

V časti 3 bode 3.1 Memoranda sa uvádza, že vláda Slovenskej republiky sa zaväzuje nerealizovať ustanovenia zákona č. 578/2004 Z. z., teda nerealizovať zmenu štátnych organizácií poskytujúcich zdravotnú starostlivosť na akciové spoločnosti až do schválenia novely zákona 578/2004 Z. z. Národnou radou Slovenskej republiky, ktorým sa zo zákona vypustia príslušné ustanovenia o transformácii.

Vláda Slovenskej republiky nemôže ovplyvniť rozhodovanie a hlasovanie poslancov Národnej rady Slovenskej republiky a je tu odôvodnený predpoklad, že Národná rada Slovenskej republiky nepríjme úpravu, ktorá sa týka legislatívnej garancie zrušenia transformácie štátnych organizácií poskytujúcich zdravotnú starostlivosť na akciové spoločnosti.

Na splnenie záväzku vlády Slovenskej republiky vyplývajúceho z Memoranda je potrebné, aby sa vláda uzniesla na úlohe nerealizovať ustanovenia zákona č. 578/2004 Z. z., teda nerealizovať zmenu štátnych organizácií poskytujúcich zdravotnú starostlivosť na akciové spoločnosti až do schválenia novely zákona 578/2004 Z. z. Národnou radou Slovenskej republiky, ktorým sa zo zákona vypustia príslušné ustanovenia o transformácii alebo do rozhodnutia novej vlády o ďalšom pokračovaní procesu transformácie.